KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam, par Padomes nostāju attiecībā uz tādas Eiropas Parlamenta un Padomes regulas pieņemšanu, ar kuru groza Regulu (EK) Nr. 1406/2002 par Eiropas Jūras drošības aģentūras izveidošanu /* COM/2012/0606 final - 2010/0303 (COD) */





2010/0303 (COD) KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam, par Padomes nostāju attiecībā uz tādas Eiropas Parlamenta un Padomes regulas pieņemšanu, ar kuru groza Regulu (EK) Nr. 1406/2002 par Eiropas Jūras drošības aģentūras izveidošanu (Dokuments attiecas uz EEZ) 1. Vispārīga informācija Datums, kad priekšlikums nosūtīts Eiropas Parlamentam un Padomei (dokuments COM(2010) 611 galīgā redakcija — 2010/303 COD): || 2010. gada 28. oktobris Eiropas Ekonomikas un sociālo lietu komitejas atzinuma datums: || 2011. gada 16. februāris Datums, kad Eiropas Parlaments pirmajā lasījumā sniedzis savu nostāju: || 2011. gada 15. decembris Grozītā priekšlikuma nosūtīšanas datums: || Nav/nebija vajadzīgs Padomes nostājas pieņemšanas datums: || 2012. gada 4. oktobris 2. Komisijas priekšlikuma mērķis Priekšlikuma mērķis ir grozīt Regulu (EK) Nr. 1406/2002, precizējot pašreizējos Eiropas Jūras drošības aģentūras (EMSA) uzdevumus un lomu, kā arī nosakot EMSA uzdevumus jaunās jomās starptautiskā un/vai ES līmenī. Kopš 2002. gada Regula (EK) Nr. 1406/2002 ir grozīta trīs reizes, galvenokārt saistībā ar izmaiņām ES jūras transporta tiesību aktos. Komisijas priekšlikumā ierosināts saglabāt pašreizējos EMSA mērķus un uzdevumus. Tomēr tie ir jāprecizē, un ir skaidrāk jādefinē EMSA palīdzība Komisijai, dalībvalstīm un citām pusēm. Daži jaunie EMSA uzdevumi izriet no 2009. gada trešās ar kuģošanas drošību saistīto tiesību aktu paketes īstenošanas, kas aptvēra ostas valsts kontroli, klasifikācijas sabiedrības, kuģu satiksmes uzraudzību, nelaimes gadījumu izmeklēšanu, kompensāciju pasažieriem, karoga valsts prasības un kuģu īpašnieku atbildību. Pētniecības jomā EMSA būtu vairāk jāiesaistās ES veiktajā jūras izpētē un, analizējot pētniecības projektus, jānosaka iespējamie papildu pasākumi no reglamentējošā viedokļa. Priekšlikuma mērķis ir arī precizēt EMSA sniegto tehnisko palīdzību Komisijai un dalībvalstīm dažādās starptautiskās un reģionālās organizācijās. Turklāt daži nozīmīgi operatīvie pakalpojumi, ko pārvalda EMSA (SafeSeaNet, CleanSeaNet, LRIT, ostas valsts kontrole u. c.), var dot ievērojamu ieguldījumu ES rīcībpolitikas īstenošanā citās jomās, piemēram, integrētā jūras novērošanā integrētās ES jūrlietu politikas ietvaros. Turklāt EMSA būtu jāspēj palīdzēt novērtēt un analizēt ar kuģošanu saistīto ietekmi, piemēram, balasta ūdens, jūras atkritumu un zemūdens trokšņa ietekmi, uz jūras vidi. Šajā pārskatītajā redakcijā arī precizēts, ka EMSA reaģēšanas spējas var izmantot gadījumos, kad jūras piesārņojumu radījuši nevis kuģi, bet citi avoti, jo īpaši naftas platformas. Priekšlikums ir vērsts arī uz to, lai uzlabotu sadarbību ar kaimiņvalstīm. Pārskatīšanas rezultātā ir paredzēti ierobežoti papildu līdzekļi EMSA, un tas atbilst priekšlikumam pievienotajam tiesību akta finanšu pārskatam. 3. Piezīmes par Padomes nostāju Padomes nostāja atspoguļo politisko vienošanos, kas panākta starp Eiropas Parlamentu un Padomi 2012. gada 12. aprīlī. Komisija šo vienošanos atbalsta. Komisija ir sagatavojusi četrus paziņojumus, lai precizētu saprašanos. Visi četri paziņojumi ir pievienoti pielikumā. Padome ir nodalījusi pamatuzdevumus un papilduzdevumus. Visi Komisijas mērķi attiecībā uz EMSA uzdevumiem ir pienācīgi atspoguļoti galīgajā tekstā, dažos gadījumos ir paredzēti papildu aizsardzības pasākumi vai ierobežojumi. Tas nodrošina EMSA pilnvaras nākotnē. Uzmanība joprojām ir vērsta uz kuģošanas drošību, un tas ļauj EMSA ar savām zināšanām un instrumentiem sniegt ieguldījumu citās ES rīcībpolitikas jomās ar mērķi visefektīvākajā veidā radīt ES pievienoto vērtību. Jaunās pilnvaras varētu būt iespējams īstenot, izmantojot līdzekļus, kuri norādīti tiesību akta finanšu pārskatā, kas pievienots sākotnējam Komisijas priekšlikumam. Komisija akceptē pārskatīto metodiku EMSA apmeklējumu veikšanai dalībvalstīs, jo tajā pienācīgi ņemti vērā Komisijas politikas mērķi. 4. Komisijas paziņojumi Komisija ir sagatavojusi četrus paziņojumus, kas ir pievienoti pielikumā. 5. Secinājumi Komisija atbalsta iestāžu sarunu rezultātus, un tāpēc var pieņemt Padomes nostāju pirmajā lasījumā. PIELIKUMS Komisijas paziņojumi 1. Paziņojums par jūras drošības pārbaudēm Attiecībā uz tehnisko palīdzību, ko aģentūra sniedz Komisijai, veicot 2. panta 2. punkta b) apakšpunktā minētos jūras drošības pārbaudes uzdevumus, Komisija apliecina, ka šis noteikums neskar to jūras drošības pārbaužu raksturu, kuras paredzētas Komisijas 2008. gada 9. aprīļa Regulā (EK) Nr. 324/2008, ar ko nosaka pārskatītas procedūras Komisijas pārbaužu veikšanai jūras satiksmes drošības jomā. Proti, šis noteikums nepaplašina Komisijas pilnvaras veikt pārbaudes, kā arī nepiešķir Eiropas Jūras drošības aģentūrai nekādas pilnvaras patstāvīgi veikt jūras drošības pārbaudes. 2. Paziņojums par Savienības kompetenci Attiecībā uz tehnisko palīdzību dalībvalstīm un Komisijai, sniedzot ieguldījumu Starptautiskās Jūrniecības organizācijas (IMO) tehnisko struktūru attiecīgajā darbā, Komisija kompetences jēdzienu izprot Līguma nozīmē, ietverot Savienības interešu jēdzienu, ko patlaban izmanto ES koordinācijā saistībā ar IMO. 3. Paziņojums par Jūras stratēģijas pamatdirektīvu un siltumnīcefekta gāzu emisijām no kuģiem Attiecībā uz 2.a pantā uzskaitītajiem papilduzdevumiem Komisija atgādina: 1. Jūras stratēģijas pamatdirektīvas mērķis ir nodrošināt labu vides stāvokli jūras ūdeņiem. Daļa no III pielikuma 2. tabulā uzskaitītajām slodzēm un ietekmēm ir saistītas ar kuģošanu. Komisija, kurai inter alia ir jāizvērtē panākumi, kas gūti dažādo direktīvas darbības jomā ietilpstošo nozaru pasākumu īstenošanā, uzskata, ka ir lietderīgi saņemt aģentūras tehnisko palīdzību ar kuģošanu saistītos aspektos, īpaši izmantojot esošo instrumentu, piemēram, SafeSeaNet un CleanSeaNet, rezultātus; 2. attiecībā uz kuģu radītajām siltumnīcefekta gāzu emisijām Komisija uzskata, ka aģentūras iespējamo tehnisko palīdzību nevajadzētu aprobežot tikai ar emisiju aprēķināšanu, jo tādā gadījumā varētu uzskatīt, ka ES dod priekšroku konkrētam tirgus instrumentam. Turklāt Komisija uzskata, ka EMSA sniegtā tehniskā palīdzība neietekmēs ES nostāju attiecībā uz pasaules vai reģiona mēroga situāciju. 4. Paziņojums par iekšējo ūdensceļu kuģu klasifikācijas sabiedrībām Komisija uzskata, ka 2.a panta 2. punkta f) apakšpunktā paredzēto aģentūras pienākumu sniegt Komisijai attiecīgu informāciju var izpildīt, pamatojoties uz EMSA esošajām zināšanām, un tādēļ pārbaudēm nav vajadzīgi papildu līdzekļi.